Els estatuts han de contenir, com a mínim, els elements següents:

1. La denominació de la societat. És a dir, el nom de la Cooperativa
2. El domicili social. L’adreça.
3. L’activitat o activitats que constitueixen el seu objecte social. Per exemple, serveis de jardineria o producció, activitats, etc
4. La durada. Si es constitueix per temps determinat, normalment un curs escolar, o indefinit.
5. L’àmbit d’actuació principal (normalment és la pròpia escola)
6. Les diferents classes de socis. Si existeixen socis col·laboradors, socis de treball, si es considera la possibilitat de socis en excedència, etc.
7. Els requisits per a l’admissió i la baixa dels socis.
8. Quant a les característiques dels socis que s’incorporen, cal tenir en compte el principi d’adhesió voluntària i oberta, per la qual cosa els criteris han de ser objectius i no s’han de posar impediments per raó social, sexe, raça, política o religió, sempre que les persones siguin capaces de realitzar l’activitat cooperativitzada i estiguin disposades a acceptar-ne les responsabilitats.
9. Els drets i les obligacions dels socis i sòcies, indicant el compromís o la participació mínima d’aquests en les activitats de la cooperativa, així com el reconeixement dels seus drets a accedir a la informació sobre la situació financera de la cooperativa.
10. Les normes de disciplina social, la tipificació de les faltes i les sancions, els procediments sancionadors i els recursos que s’hi poden interposar.
11. La determinació de l’aportació obligatòria inicial dels diferents socis de la societat.
12. El dret de reemborsament de les aportacions dels socis.
13. Els criteris d’aplicació dels resultats, amb la determinació dels percentatges dels excedents que s’han de destinar als projectes de millora de l’escola o del centre
14. La manera i el termini per convocar l’assemblea general, així com el règim d’adopció dels acords.
15. L’estructura dels òrgans socials d’administració i control que tinguin caràcter obligatori (President, secretari, tresorer i els vocals que es determini en cada cooperativa) , així com el seu règim d’actuació.
16. Les normes sobre el procediment electoral i la reelecció dels òrgans socials.
17. Les causes de dissolució de la cooperativa.